**PROPOZÍCIE 22. ročník okresnej súťaže v rétorike**

**Štúrov a Dubčekov rétorický Uhrovec**

**Charakteristika a poslanie súťaže:**

Poslaním súťaže je formovanie vzťahu mladých ľudí k rodnému jazyku, rozvíjanie verbálno-komunikačných schopností mládeže, skvalitňovanie ich rečového prejavu, vyhľadávanie talentovaných žiakov, rozvíjanie ich nadania, vytvorenie konkurenčného prostredia na vzájomné porovnávanie svojich schopností.

**Priebeh a pravidlá postupu**

Víťazi každej kategórie v školských kolách postupujú do okresného kola, víťazi okresného kola postupujú do krajského kola a víťazi z krajského kola, z každej kategórie, postupujú do celonárodného kola.

**Členenie súťaže:**

**Súťaž sa uskutoční v dvoch kategóriách:**

I. kategória: žiaci 4. – 6. roč. ZŠ, žiaci primy a sekundy 8.roč. gymnázií

II. kategória: žiaci 7. – 9. roč. ZŠ, žiaci tercie a kvarty 8.roč. gymnázií

**Priebeh súťaže:**

**I. kategória:**

Súťažiaci si vyžrebuje text (rozprávku, bájku, krátky príbeh a pod.) v rozsahu asi 200 slov. Čas na prípravu: 15 minút

Úloha: počas 3 minút rozpovedať obsah textu so samostatným dotvorením konca príbehu

**II. kategória: (žiaci 7. – 9. ročníka)**

a) doma pripravená voľná téma – vyjadrenie vlastného názoru – úvaha

b) vyžrebovaná téma – vyjadrenie vlastného názoru bez obmedzenia žánru Čas na prípravu: 15 minút

Čas na prednes: 3 – 5 minút

**Hodnotenie súťaže:**

Výkony súťažiacich hodnotí odborná porota, ktorú menuje vyhlasovateľ súťaže. Odborná porota je zložená z odborníkov (pedagógov) zo všetkých stupňov škôl (základných, stredných, vysokých). Berie do úvahy kritériá hodnotenia súťaže. Po ukončení každého postupového kola vypracuje predseda v príslušnej kategórii v spolupráci s organizátorom súťaže písomné vyhodnotenie podujatia.